
  Hoofstuk 1



  
Laikos: die leek




  Die woord “leek” kom van die Griekse woord “LAIKOS”, wat “sonder vaardighede” beteken. Die geskiedenis leer ons dat groot dinge bereik kan word deur mense wat “’n gebrek aan vaardighede” het. ’n Vinnige kyk na die prestasies van leke of gewone mense sal jou inspireer om hulle in die bediening te gebruik. Deur leke sal siele gered word, selgroepe gestig word, kerke opgebou word en God se werk sal floreer.


  Die volgende is ’n paar beskrywings van ’n leek:


  1.     ’n Leek is ’n gewone mens.


  2.     ’n Leek is ’n normale mens.


  3.     ’n Leek is ’n alledaagse mens.


  4.     ’n Leek is ’n gebruiklike mens.


  5.     ’n Leek is ’n regte mens.


  6.     ’n Leek is ’n gemeenskaplike mens.


  7.     ’n Leek is ’n algemene mens.


  8.     ’n Leek is ’n gemiddelde mens.


  9.     ’n Leek is iemand wat nie professioneel is nie.


  10.  ’n Leek is iemand wat nie ’n kenner is nie.


  11.  ’n Leek is iemand wat nie gespesialiseer is nie.


  12.  ’n Leek is iemand wat nie vaardighede het nie.


  13.  ’n Leek is iemand wat nie opgelei is nie.


  14.  ’n Leek is iemand wat nie sertifikate het nie.


  15.  ’n Leek is iemand wat nie gelisensieer is nie.


  Groot prestasies in die kerklike wêreld


  1. Leke was steunpilare in die groot hervorming van die kerk


  Martin Luther se vertaling van die Bybel in die taal van die gewone mense het die wêreld verander. In plaas daarvan dat dit net in Latyn beskikbaar was, is die Bybel vir gewone mense toeganklik gemaak. Toe die gewone mense eers openbaringskennis in hulle hande gekry het, het hulle die wêreld verander. Toe hulle besef dat verlossing deur die genade van God vir alle mense beskikbaar was, het hulle opgestaan en bepleit wat ons nou as die Hervorming ken.


  2. Leke was die steunpilare in die groot Metodiste-kerk


  Teen die middel van die twintigste eeu was die Metodisme die grootste Protestantse denominasie in die Verenigde State. Die groot Metodiste-kerk het op die rug van leke gery.


  ’n Baie vroeë preektradisie in die Metodiste-kerke was dat ’n leek aangewys is om eredienste te lei en in ’n groep kerke wat as ’n “ring” bekend gestaan het, te preek.


  Die leke-prediker het te voet of te perd in ’n voorgeskrewe ring van preekplekke en volgens ’n ooreengekome patroon en tydskedule rondbeweeg.


  Na die aanstelling van bedienaars en pastors is hierdie tradisie van leke-prediking voortgesit met die Metodiste se “plaaslike predikers”, wat by individuele kerke aangestel is. Hulle is deur naburige kerke goedgekeur en uitgenooi om tydens beplande afwesigheid die bedienaars se werk te doen.


  3. Leke was die steunpilare in die grootste enkele kerk in die wêreld


  Een van die fundamentele beginsels waarop die Yoido Full Gospel Church gebou is, is die beginsel om deur leke te werk.


  Die Yoido Full Gospel Church, wat deur David Yonggi Cho en sy skoonmoeder Choi Ja-shil gestig is, wat albei pastors van die Assemblies of God was, het hulle eerste diens op 15 Mei 1958 gehou met vier ander vroue in die huis van Choi Ja-shil.


  Die lidmaattal van die kerk het in 1977 vyftig duisend bereik, ’n syfer wat in net twee jaar verdubbel is. Op 30 November 1981 was die lidmaattal soveel as twee honderd duisend. Teen hierdie tyd was dit die grootste enkele gemeente in die wêreld en is as sodanig deur die Los Angeles Times erken.


  In 2007 was die lidmaattal 830,000, met sewe dienste op ’n Sondag wat in sestien tale getolk is.


  4. Leke is die steunpilare van reuse-netwerke van kerke wat uit Nigerië en Ghana ontstaan het


  Sowel die Redeemed Christian Church of God met sy oorsprong in Nigerië en die The Church of Pentecost met sy hoofkwartier in Ghana is daarvoor bekend dat hulle goeie gebruik van leke maak. Albei hierdie bedienings het reuse-netwerke van kerke en gebruik die dienste van leke gereeld vir prediking en pastorale werk.


  The Church of Pentecost is gestig deur James McKeon, ’n Ierse sendeling wat deur die Apostolic Church van Bradford in die Verenigde Koninkryk na die toenmalige Goue Kus uitgestuur is.


  Dit het gegroei en het ’n lidmaattal van meer as 1.7 miljoen lidmate. The Church of Pentecost het meer as dertien duisend kerke in sewentig lande oor al die vastelande van die wêreld.


  In 1952 het Pa Josiah Akindayomi die Redeemed Christian Church of God in Nigerië gestig.


  Onder die leierskap van sy algemene opsiener, eerwaarde EA Adeboye het dit gegroei om kerke in meer as honderd en veertig lande te hê met miljoene wat dit bywoon.


  Dit is waarlik groot prestasies en dit is deur die bydrae van leke moontlik gemaak.


  Groot prestasies in die sekulêre wereld


  1. Die groot regeringstelsel van demokrasie is deur leke daargestel


  Demokrasie gee gewone mense die geleentheid om op te tree en die regering te verander as hulle sou wou.


  Demokrasie is die gewone mens se mag om te weier om onder onaanvaarbare omstandighede te lewe.


  Demokrasie is die gewone mens se deelname en invloed in ’n land.


  Demokrasie is gebou op die beginsel van gelyke geleenthede vir alle gewone mense.


  2. Die groot supermoondheid het deur leke tot stand gekom


  Die Amerikaanse Rewolusie is ’n klassieke voorbeeld van die mag wat gewone mense of leke het om die geskiedenis te laat vorm aanneem. Die gewone mens het ’n supermoondheid laat ontstaan. By die draai van ’n vorige eeu was die Amerikaanse Rewolusie ’n suksesvolle proefneming wat die oorgang bewerk het van ’n wêreld wat deur ’n handjievol beheer word na ’n wêreld wat deur baie beheer word.


  Die Rewolusie is hoofsaaklik gevorm deur rewolusionêre organisasies soos die Sons of Liberty. Hierdie organisasies is nie deur die ryk en magtige grondeienaars beheer nie, maar gewone mense van gemiddelde sosiale status het byeengekom om die saad van die Rewolusie te plant.


  3. Die geskiedkundige verkiesingsoorwinning van Barack Obama het deur leke plaasgevind


  In Mei 2008 het Barack Obama, die eerste swart president van die Verenigde State van Amerika, die nominasie van die Demokratiese Party vir die presidentskap van die Verenigde State gewen.


  Selfs al was die land se ryk en invloedryke Demokrate ondersteuners van Clinton en al het hulle miljoene dollar bygedra, het Obama meer as enige ander presidensiële kandidaat in die geskiedenis byeengebring deur die mag van die gewone mense te gebruik.


  Obama het meer as $80 miljoen in sy veldtog gewerf, en die meeste daarvan het van gewone mense gekom wat klein individuele bydraes gemaak het.


  Hoofstuk 2



  
Wat gebeur as daar geen leke-werkers en vrywilligers is nie




  1. As jy nie vrywilligers toelaat om in die bediening te werk nie, sal jy die Christelike beginsel van offervaardigheid in die kerk doodmaak



  Toe sê Jesus vir sy dissipels: As iemand agter My aan wil kom, moet hy homself verloën en sy kruis opneem en My volg.


  Mattheüs 16:24


  Die simbool van die Christendom is die kruis. Die kruis spreek van lyding en dood. God het met Abraham gepraat en van hom gevra om sy kosbaarste besitting af te staan – sy seun. Moenie na iemand luister wat vir jou vertel dat die dag van lyding, opoffering, verlies en dood verby is nie. Die dag van lyding, opoffering, verlies en dood het aangebreek! God verwag van ons om ons kosbare besittings op te gee sodat ons Hom kan dien. Die kerk is vol mense wat nie daarvan bewus is dat God hulle roep om op te offer nie. Die Christendom is ’n godsdiens van opofferings. Die Christendom is op die kruis gebaseer. Die Christendom is daarop gegrond dat jy jou lewe verloor om ’n nuwe lewe te kry.


  Verskillende offers vir verskillende mense


  Sommige mense het die verkeerde siening dat God van almal vra om hulle “Isak” te offer. Maar God het nie van Josef verwag om sy seuns te offer nie. Hy het ook nie van Jakob of Isak verwag om hulle seuns te offer nie. Koning Dawid was ’n man na God se eie hart, maar God het nie van Dawid verwag om sy seun te offer nie.


  God behandel almal verskillend! Wat God van my verwag, mag verskil van wat Hy van jou verwag. God het van my verwag om my beroep op te gee. Miskien sal God nie van jou verwag om jou beroep op te gee nie. Maar Hy sal iets van jou vra en jy sal dit moet opgee.


  Die Christendom vra altyd offers. As jy nie leke toelaat om in die bediening te werk nie, sal hulle nooit leer om die kleinste dingetjies vir Christus op te gee nie. As hulle nie hulle tyd, hulle aande en hulle vrye tyd vir Christus kan opgee nie, wat sal dan gebeur as die Here hulle “Isak” van hulle vra? Dit is belangrik om leke in jou kerk aan die basiese beginsel van offers bloot te stel.


  2. As jy nie leke toelaat om in die bediening te werk nie, ontneem jy mense die geleentheid om hulle getrouheid te toon


  Die Bybel leer duidelik dat hy wat in die minste getrou is, ook in die grote getrou sal wees.


  Hy wat getrou is in die minste, is ook in die grote getrou; en hy wat onregverdig is in die minste, is ook in die grote onregverdig. As julle dan nie getrou was in die onregverdige Mammon nie, wie sal julle die ware goed toevertrou? En as julle nie getrou was in ’n ander se goed nie, wie sal aan julle jul eie gee?


  Lukas 16:10-12


  As iemand nie as ’n leek getrou is nie, hoe sal hy getrou wees as hy in die voltydse bediening staan? Baie mense doen nie goed in die voltydse bediening nie, omdat hulle nie as leke goed gedoen het nie.


  Het jy vir die Here gewerk as ’n leek, wat nie toesig nodig gehad het nie? Het jy iemand nodig gehad wat vir jou moes sê om op te staan en te bid? Het jy iemand nodig gehad om vir jou te sê om jou Bybel te bestudeer? Was jy getrou toe jy op skool was?


  Ek was ’n toegewyde werker vir die Scripture Union Fellowship toe ek op skool was. Ek was baie betrokke as ’n orrelis by ’n Christelike sanggroep waaraan ek behoort het. Ek was ’n dromspeler en pianis vir die Victory Church in Londen. Ek was betrokke by baie verenigings op universiteit. En tog het dit nooit by my opgekom dat ek hiervoor betaal moet word nie.


  Hierdie leke-bediening is ’n belangrike agtergrond vir ’n toekomstige voltydse bediening.


  Hy wat in die leke-bediening getrou is, sal ook in die voltydse bediening getrou wees. Baie mense wat as leke gewerk het, is selfs beter voltydse werkers.


  3. As jy nie leke toelaat om in die bediening te werk nie, sal jy mense in diens neem om werk te doen wat hulle nie voltyds besig sal hou nie


  Nie elke bediening het ’n voltydse pastor nodig nie. Baie kerke kan deur onbetaalde leke-pastors bedien word.


  As daar net vyf en twintig mense in die kerk is, spreek dit vanself dat dit ’n voltydse bedienaar nie kan ondersteun nie en ook nie nodig het nie. Baie van die lidmate vra in die geheim: “Wat doen die voltydse pastor die hele dag?”


  Baie mense dink dat die pastors van vanmôre tot vanaand slaap. Die feit is dat daar nie so baie te doen is in ’n gemeente van dertig nie. Die bediening moet ontwikkel tot daardie punt waar dit ’n voltydse werker nodig het. Die ander werklikheid is dat die meeste lidmate bedags by die werk is en slegs saans beskikbaar raak.


  Pastors is nie bankiers, rekenmeesters of aptekers nie. Hulle is herders wat veronderstel is om die skape te versorg. Werkure is anders vir verskillende beroepe! Ek werk nie elke dag van nege tot vyf nie, omdat ek nie ’n rekenmeester is nie. Ek is ’n pastor! Wanneer die skape saans beskikbaar word, raak ek baie besig. Dit is waarom ek tot laat in die nag werk.


  Sommige pastors word ledig en lui terwyl hulle vir Sondag wag wanneer hulle hulle volgende preek kan lewer.


  Want ons hoor dat sommige onder julle onordelik wandel, dat hulle nie werk nie …


  2 Thessalonicense 3:11


  Laat ons eerlik wees! Laat ons realisties wees! Het jou kerk so baie voltydse pastors nodig? Het dit selfs een voltydse pastors nodig? Kan die inkomste van die kerk die pastor en sy gesin ondersteun? Kan die pastor nie ’n sekulêre werk kry om te doen nie? Pastors is gefrustreerd en bevrees omdat hulle nie seker is dat hulle tot die volgende maand sal kan oorleef nie.


  Jy kan vandag daardie frustrasie oorkom! Kry ’n werk en wees in jou vrye tyd die pastor van die kerk totdat dit gegroei het en jou volle aandag vra!


  Die Switserse sendelinge wat baie jare gelede na Ghana gestuur is, was selfonderhoudende bedienaars. Hulle het gekom met vaardighede wat hulle in staat gestel het om in Afrika te werk terwyl hulle die bediening behartig het. Dit is ’n goeie voorbeeld om te volg. Ons het selfonderhoudende bedienaars vandag meer as ooit tevore nodig. Baie kerke kan nie die las dra om so baie voltydse pastors te ondersteun nie.

